Rekenaar propvol virusse opgeveil as 'kunswerk' | Netwerk24
'n Ongewone "kunswerk" wat bestaan uit 'n skootrekenaar besmet met ses gevaarlike rekenaarvirusse word in New York opgeveil.
'n Rekenaar besmet met die ILoveYou-virus wat sedert 2000 meer as 50 miljoen rekenaars besmet het. Foto: Getty Images
Die rekenaar is doelbewus deur die omstrede Chinese kunstenaar Guo O Dong besmet, berig die BBC. Dis 'n gesamentlike projek met die kuberveiligheidsfirma Deep Instinct, berig Vice.
Daar word verwag dat dit vir heelwat meer as $1 miljoen verkoop gaan word. Die rekenaar, wat elf jaar oud is, is nie meer aan die internet verbind nie juis uit vrees dat dit ander rekenaars kan besmet.
Dit is teen die wet in Amerika om 'n rekenaarvirus te verkoop met die doel om skade te berokken, derhalwe word dié besmette rekenaar as 'n "kunswerk" bemark. Dit word "The Persistance of Chaos" genoem.
Volgens die organiseerders van die veiling kan dit ook vir akademiese doeleindes gebruik word om die gevaarlike rekenaarvirusse te bestudeer.
Die ses virusse waarmee die rekenaar besmet is, sluit in:
WannaCry, indringerware wat 'n losprys eis en die Britse gesondheidstelsel in 2017 lamgelê het.
ILoveYou, 'n betreklik ou rekenaarvirus wat sedert 2000 meer as 50 miljoen rekenaars, insluitende die van die CIA, besmet het.
MyDoom, 'n Windows-spesifieke virus wat in 2004 via e-posse versprei is.
SoBig, nog 'n virus wat in 2003 via e-pos versprei het.
DarkTequila, 'n virus wat stroke op jou sleutelbord nagaan om uiteindelik aanmeldbesonderhede te bekom.